VIDEO ~ Rok Terkaj – Trkaj: Zakaj ne smemo jamrati?

Raper, pisec besedil, novinar, popotnik in dvakratni slovenski prvak v freestyle battlu Rok Terkaj – Trkaj je kot zadnji v nizu kar 24. predavanj Učenja za življenje poskrbel za dobro življenjsko popotnico.

Jamranje odpade!

Trkaj z ustanoviteljicami Učenja za življenje. Od leve: Lili Cizelj, Mirjam Zalar Ribič, Rok Terkaj in Iris Kline Arih.

Trkaj nas je na predavanju Jamranje odpade! popeljal skozi svojo življenjsko zgodbo – vse od otroštva pa do danes.

Zaupal nam je, kako ga je rapanje “rešilo” pred jecljanjem in kako je našel sebe na romarski poti Camino de Santiago.

Takrat je ugotovil, da za srečo ne rabimo veliko, romanje pa ga je navdihnilo tako, da je začel študirati teologijo.

Zelo humorno predavanje, ki je poskrbelo za veliko smeha, je bilo tudi rapersko obarvano. Trkaj je kot mojster rim od svojega občinstva zahteval različne besede, nato pa je iz njih skoval pravo rapersko zgodbo – tudi o nečem tako preprostem, kot je žoga.

Trkaj živi po Göthejevem načelu: “Ni dovolj hoteti, treba je tudi narediti”. Svetuje, da tako živiš tudi ti. Zato nehaj jamrati in se aktiviraj!

Ustanoviteljice: Načrtujemo že nov sklop Učenja za življenje

Ena izmed ustanoviteljic šole Učenje za življenje Iris Kline Arih pravi, da so z udeležbo v šoli za življenje zadovoljne. Ljudi takšne teme zanimajo, saj jih ne morejo slišati kje drugje, pravi.

Ker je zanimanje za tovrstne vsebine veliko in je bil prvi sklop predavanj dobro sprejet, bo kmalu sledilo še več dobrih vsebin, združenih pod eno streho. Učenje za življenje bo namreč svoje nadaljevanje dobilo spomladi.